Document ID: 31986D0324

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 23ης Ιουνίου 1986
για την έγκριση τροποποίησης του προγράμματος που αφορά τη μεταποίηση και εμπορία στον τομέα των γεωμήλων στην Ιρλανδία σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(86/324/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία με τον κανονισμό (ΕΟΚ) αριθ. 3827/85 (2), και ιδίως το άρθρο 5,
Εκτιμώντας:
ότι η ιρλανδική κυβέρνηση ανακοίνωσε, στις 14 Ιανουαρίου 1986, τροποποίηση του προγράμματός της που αφορά τη μεταποίηση και εμπορία των γεωμήλων που εγκρίθηκε με την απόφαση 81/456/ΕΟΚ της Επιτροπής (3) και παρέσχε συμπληρωματικά στοιχεία με επιστολή της 14ης Φεβρουαρίου 1986·
ότι η εν λόγω τροποποίηση προτείνει να συνεχισθεί η βελτίωση των εγκαταστάσεων αποθεματοποίησης, ταξινόμησης και διαχείρισης καθώς και η επέκταση των εγκαταστάσεων μεταποίησης των γεωμήλων, με σκοπό τη βελτίωση της ποιότητας των γεωμήλων για την άνοδο του εισοδήματος των παραγωγών γεωμήλων· ότι η τροποποίηση αποτελεί, ως εκ τούτου, πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι η έγκριση της τροποποίησης δεν επηρεάζει τις αποφάσεις οι οποίες λαμβάνονται σύμφωνα με το άρθρο 14 του κανονισμού (ΕΟΚ) αριθ. 355/77 σχετικά με την κοινοτική χρηματοδότηση προγραμμάτων, ιδίως όσον αφορά τις δυνατότητες διαθέσεως για την προβλεπόμενη νέα δυναμικότητα μεταποίησης γεωμήλων·
ότι η τροποποίηση περιλαμβάνει επαρκώς τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, τα οποία αποδεικνύουν ότι οι στόχοι που αναφέρονται στο άρθρο 1 του κανονισμού αυτού μπορούν να επιτευχθούν στο σχετικό τομέα· ότι η προβλεπόμενη προθεσμία για την εφαρμογή της τροποποίησης δεν υπερβαίνει τη χρονική περίοδο που αναφέρεται στο άρθρο 3 παράγραφος 1 στοιχείο ζ) του κανονισμού αυτού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται, με τους όρους που αναφέρθηκαν παραπάνω, η τροποποίηση στο πρόγραμμα που αφορά τη μεταποίηση και εμπορία στον τομέα των γεωμήλων, που υποβλήθηκε από την ιρλανδική κυβέρνηση σύμφωνα με τον κανονισμό (ΕΟΚ) αριθ. 355/77 στις 14 Ιανουαρίου 1986 και για την οποία δόθηκαν συμπληρωματικά στοιχεία με επιστολή της 14ης Φεβρουαρίου 1986.
Άρθρο 2
Η παρούσα απόφαση απευθύνεται στην Ιρλανδία.
Βρυξέλλες, 23 Ιουνίου 1986.

Labels: 18
17
4